Гъатхэпэм и 25-р Щэнхабзэм и лэжьакIуэм и махуэщ
Урысей Федерацэм и Президент Путин Владимир 2007 гъэм и шыщхьэуIу мазэм Iэ щIидзауэ щытащ гъатхэпэм и 25-р Щэнхабзэм и лэжьакIуэм и махуэу зэригъэувамкIэ унафэм. А махуэр убзыхуныр зи жэрдэмыр абы щыгъуэ УФ-м щэнхабзэмкIэ и министру лэжьа Соколов Александрщ.
ЦIыху зэхэщIыкIым зегъэужьыным телажьэхэм я махуэр Москва и Iэхэлъахэм хыхьэ Наро-Фоминск 1996 гъэм мазаем и 14-м япэ дыдэ щагъэлъэпIауэ щытащ журналист, усакIуэ, макъамэтх Герасимов Игоррэ режиссёр Акацковэ Аксанэрэ я жэрдэмкIэ. Абыхэм «Гу зэIуха» саугъэтыр ягъэуври, илъэс 15-кIэ щэнхабзэм и лэжьакIуэхэм ирату къекIуэкIащ.
Германием щыщ тхыдэдж, юрист Пуфендорф Самуэль и лэжьыгъэхэм цIыху гъэсам, щIэныгъэ зиIэм хуэгъэзауэ «щэнхабзэ» псалъэр япэ дыдэ къыщигъэсэбэпауэ щытащ.
Щэнхабзэ щIэин бей зиIэ лъэпкъхэм ящыщщ адыгэхэр. УзэпхъуэкIыжу упсэуныр къемызэгъми, щIэиныр хъумэныр, абы хэлъхьэныгъэ хуэщIыныр къалэн пэрытхэм ящыщщ. А къалэныр мыIейуэ къызэхъулIэ дызэримымащIэм къыпхилъхьэ къарум фIым ущегъэгугъ.
Инэрокъуэ Данэ.
